title: Sklep Sveta (EU) 2019/78 z dne 20. decembra 2018 o sklenitvi, v imenu Unije, Sporazuma med Evropsko unijo in Republiko Mauritius o spremembi Sporazuma med Evropsko skupnostjo in Republiko Mauritius o odpravi vizumov za kratkoročno bivanje

text:
                  21.1.2019

                  SL

                  Uradni list Evropske unije

                  L 18/22

         SKLEP SVETA (EU) 2019/78
         z dne 20. decembra 2018
         o sklenitvi, v imenu Unije, Sporazuma med Evropsko unijo in Republiko Mauritius o spremembi Sporazuma med Evropsko skupnostjo in Republiko Mauritius o odpravi vizumov za kratkoročno bivanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je s Sklepom 2009/899/ES (2) sklenil Sporazum med Evropsko skupnostjo in Republiko Mauritius o odpravi vizumov za kratkoročno bivanje (3) (v nadaljnjem besedilu: Sporazum). Sporazum državljanom Unije ter državljanom Republike Mauritius omogoča potovanje brez vizumov na ozemlje druge pogodbenice za največ tri mesece v obdobju šestih mesecev.

                     (2)

                     Uredba (EU) št. 610/2013 Evropskega parlamenta in Sveta (4) je uvedla horizontalne spremembe v pravnem redu Unije na področju vizumov in mej ter opredelila kratkoročno bivanje kot največ 90 dni v katerem koli 180-dnevnem obdobju.

                     (3)

                     Zaradi popolne uskladitve z ureditvijo Unije glede kratkoročnega bivanja je treba v Sporazum vključiti to novo opredelitev.

                     (4)

                     Komisija je v imenu Unije s pogajanji dosegla sporazum z Republiko Mauritius o spremembi Sporazuma med Evropsko skupnostjo in Republiko Mauritius o odpravi vizumov za kratkoročno bivanje (v nadaljnjem besedilu: Sporazum o spremembi).

                     (5)

                     V skladu s Sklepom Sveta (EU) 2017/2087 (5) je bil Sporazum o spremembi podpisan.

                     (6)

                     Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (6) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (7)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (7) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (8)

                     Sporazum o spremembi bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Republiko Mauritius o spremembi Sporazuma med Evropsko skupnostjo in Republiko Mauritius o odpravi vizumov za kratkoročno bivanje se odobri v imenu Unije.
            Besedilo Sporazuma o spremembi je priloženo temu sklepu.

            Člen 2
            Predsednik Sveta v imenu Unije pošlje uradno obvestilo iz člena 2 Sporazuma o spremembi (8).

            Člen 3
            Ta sklep začne veljati na dan sprejetja.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Odobritev z dne 23. oktobra 2018.

            (2)  Sklep Sveta 2009/899/ES z dne 30. novembra 2009 o sklenitvi Sporazuma med Evropsko skupnostjo in Republiko Mauritius o odpravi vizumov za kratkoročno bivanje (UL L 321, 8.12.2009, str. 41).

            (3)  UL L 169, 30.6.2009, str. 17.

            (4)  Uredba (EU) št. 610/2013 Evropskega parlamenta in Sveta z dne 26. junija 2013 o spremembi Uredbe (ES) št. 562/2006 Evropskega parlamenta in Sveta o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah), Konvencije o izvajanju Schengenskega sporazuma, uredb Sveta (ES) št. 1683/95 in (ES) št. 539/2001 ter uredb (ES) št. 767/2008 in (ES) št. 810/2009 Evropskega parlamenta in Sveta (UL L 182, 29.6.2013, str. 1).

            (5)  Sklep Sveta (EU) 2017/2087 z dne 6. novembra 2017 o sklenitvi, v imenu Unije, Sporazuma med Evropsko unijo in Republiko Mauritius o spremembi Sporazuma med Evropsko skupnostjo in Republiko Mauritius o odpravi vizumov za kratkoročno bivanje (UL L 297, 15.11.2017, str. 9).

            (6)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (7)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (8)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma o spremembi.

            PRILOGA

               Izjava Evropske unije v zvezi z začetkom veljavnosti uredbe (EU) 2017/2226 o vzpostavitvi sistema vstopa/izstopa (SVI) in državami članicami, ki v celoti uporabljajo schengenski pravni red

            Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 je začela veljati 29. decembra 2017.
            Zato bodo za namene tega sporazuma od datuma začetka uporabe Uredbe (EU) 2017/2226 (1) države članice, ki v celoti uporabljajo schengenski pravni red, veljale kot države članice, ki uporabljajo sistem vstopa/izstopa na zunanjih mejah. Obdobje največ 90 dni v katerem koli obdobju 180 dni se bo izračunalo ob upoštevanju trajanja bivanja v vseh državah članicah, ki uporabljajo sistem vstopa/izstopa na zunanjih mejah.

               (1)  Datum začetka uporabe bo v skladu s členom 73 Uredbe (EU) 2017/2226 določila Komisija.


title: Sklep Sveta (EU) 2019/75 z dne 20. decembra 2018 o sklenitvi, v imenu Unije, Sporazuma med Evropsko unijo ter Antigvo in Barbudo o spremembi Sporazuma med Evropsko skupnostjo ter Antigvo in Barbudo o odpravi vizumov za kratkoročno bivanje

text:
                  21.1.2019

                  SL

                  Uradni list Evropske unije

                  L 18/1

         SKLEP SVETA (EU) 2019/75
         z dne 20. decembra 2018
         o sklenitvi, v imenu Unije, Sporazuma med Evropsko unijo ter Antigvo in Barbudo o spremembi Sporazuma med Evropsko skupnostjo ter Antigvo in Barbudo o odpravi vizumov za kratkoročno bivanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je s Sklepom 2009/896/ES (2) sklenil Sporazum med Evropsko skupnostjo ter Antigvo in Barbudo o odpravi vizumov za kratkoročno bivanje (3) (v nadaljnjem besedilu: Sporazum). Sporazum državljanom Unije ter državljanom Antigve in Barbude omogoča potovanje brez vizumov na ozemlje druge pogodbenice za največ tri mesece v obdobju šestih mesecev.

                     (2)

                     Uredba (EU) št. 610/2013 Evropskega parlamenta in Sveta (4) je uvedla horizontalne spremembe v pravnem redu Unije na področju vizumov in mej ter opredelila kratkoročno bivanje kot največ 90 dni v katerem koli 180-dnevnem obdobju.

                     (3)

                     Zaradi popolne uskladitve z ureditvijo Unije glede kratkoročnega bivanja je treba v Sporazum vključiti to novo opredelitev.

                     (4)

                     Komisija je v imenu Unije s pogajanji dosegla sporazum z Antigvo in Barbudo o spremembi Sporazuma med Evropsko skupnostjo ter Antigvo in Barbudo o odpravi vizumov za kratkoročno bivanje (v nadaljnjem besedilu: Sporazum o spremembi).

                     (5)

                     V skladu s Sklepom Sveta (EU) 2017/2083 (5) je bil Sporazum o spremembi podpisan.

                     (6)

                     Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (6) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (7)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (7) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (8)

                     Sporazum o spremembi bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo ter Antigvo in Barbudo o spremembi Sporazuma med Evropsko skupnostjo ter Antigvo in Barbudo o odpravi vizumov za kratkoročno bivanje se odobri v imenu Unije.
            Besedilo Sporazuma o spremembi je priloženo temu sklepu.

            Člen 2
            Predsednik Sveta v imenu Unije pošlje uradno obvestilo iz člena 2 Sporazuma o spremembi (8).

            Člen 3
            Ta sklep začne veljati na dan sprejetja.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Odobritev z dne 23. oktobra 2018.

            (2)  Sklep Sveta 2009/896/ES z dne 30. novembra 2009 o sklenitvi Sporazuma med Evropsko skupnostjo in Antigvo in Barbudo o odpravi vizumov za kratkoročno bivanje (UL L 321, 8.12.2009, str. 38).

            (3)  UL L 169, 30.6.2009, str. 3.

            (4)  Uredba (EU) št. 610/2013 Evropskega parlamenta in Sveta z dne 26. junija 2013 o spremembi Uredbe (ES) št. 562/2006 Evropskega parlamenta in Sveta o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah), Konvencije o izvajanju Schengenskega sporazuma, uredb Sveta (ES) št. 1683/95 in (ES) št. 539/2001 ter uredb (ES) št. 767/2008 in (ES) št. 810/2009 Evropskega parlamenta in Sveta (UL L 182, 29.6.2013, str. 1).

            (5)  Sklep Sveta (EU) 2017/2083 z dne 6. novembra 2017 o podpisu, v imenu Unije, Sporazuma med Evropsko unijo ter Antigvo in Barbudo o spremembi Sporazuma med Evropsko skupnostjo ter Antigvo in Barbudo o odpravi vizumov za kratkoročno bivanje (UL L 297, 15.11.2017, str. 1).

            (6)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (7)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (8)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma o spremembi.

            PRILOGA

               Izjava Evropske unije v zvezi z začetkom veljavnosti uredbe (EU) 2017/2226 o vzpostavitvi sistema vstopa/izstopa (SVI) in državami članicami, ki v celoti uporabljajo schengenski pravni red

            Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 je začela veljati 29. decembra 2017.
            Zato bodo za namene tega sporazuma od datuma začetka uporabe Uredbe (EU) 2017/2226 (1) države članice, ki v celoti uporabljajo schengenski pravni red, veljale kot države članice, ki uporabljajo sistem vstopa/izstopa na zunanjih mejah. Obdobje največ 90 dni v katerem koli obdobju 180 dni se bo izračunalo ob upoštevanju trajanja bivanja v vseh državah članicah, ki uporabljajo sistem vstopa/izstopa na zunanjih mejah.

               (1)  Datum začetka uporabe bo v skladu s členom 73 Uredbe (EU) 2017/2226 določila Komisija.


title: Sklep Sveta (EU) 2019/77 z dne 20. decembra 2018 o sklenitvi, v imenu Unije, Sporazuma med Evropsko unijo in Zvezo Bahami o spremembi Sporazuma med Evropsko skupnostjo in Zvezo Bahami o odpravi vizumov za kratkoročno bivanje

text:
                  21.1.2019

                  SL

                  Uradni list Evropske unije

                  L 18/15

         SKLEP SVETA (EU) 2019/77
         z dne 20. decembra 2018
         o sklenitvi, v imenu Unije, Sporazuma med Evropsko unijo in Zvezo Bahami o spremembi Sporazuma med Evropsko skupnostjo in Zvezo Bahami o odpravi vizumov za kratkoročno bivanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je s Sklepom 2009/897/ES (2) sklenil Sporazum med Evropsko skupnostjo in Zvezo Bahami o odpravi vizumov za kratkoročno bivanje (3) (v nadaljnjem besedilu: Sporazum). Sporazum državljanom Unije ter državljanom Zveze Bahami omogoča potovanje brez vizumov na ozemlje druge pogodbenice za največ tri mesece v obdobju šestih mesecev.

                     (2)

                     Uredba (EU) št. 610/2013 Evropskega parlamenta in Sveta (4) je uvedla horizontalne spremembe v pravnem redu Unije na področju vizumov in mej ter opredelila kratkoročno bivanje kot največ 90 dni v katerem koli 180-dnevnem obdobju.

                     (3)

                     Zaradi popolne uskladitve z ureditvijo Unije glede kratkoročnega bivanja je treba v Sporazum vključiti to novo opredelitev.

                     (4)

                     Komisija je v imenu Unije s pogajanji dosegla sporazum z Zvezo Bahami o spremembi Sporazuma med Evropsko skupnostjo in Zvezo Bahami o odpravi vizumov za kratkoročno bivanje (v nadaljnjem besedilu: Sporazum o spremembi).

                     (5)

                     V skladu s Sklepom Sveta (EU) 2017/2085 (5) je bil Sporazum o spremembi podpisan.

                     (6)

                     Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (6) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (7)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (7) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (8)

                     Sporazum o spremembi bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Zvezo Bahami o spremembi Sporazuma med Evropsko skupnostjo in Zvezo Bahami o odpravi vizumov za kratkoročno bivanje se odobri v imenu Unije.
            Besedilo Sporazuma o spremembi je priloženo temu sklepu.

            Člen 2
            Predsednik Sveta v imenu Unije pošlje uradno obvestilo iz člena 2 Sporazuma o spremembi (8).

            Člen 3
            Ta sklep začne veljati na dan sprejetja.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Odobritev z dne 23. oktobra 2018.

            (2)  Sklep Sveta 2009/897/ES z dne 30. novembra 2009 o sklenitvi Sporazuma med Evropsko skupnostjo in Zvezo Bahami o odpravi vizumov za kratkoročno bivanje (UL L 321, 8.12.2009, str. 39).

            (3)  UL L 169, 30.6.2009, str. 24.

            (4)  Uredba (EU) št. 610/2013 Evropskega parlamenta in Sveta z dne 26. junija 2013 o spremembi Uredbe (ES) št. 562/2006 Evropskega parlamenta in Sveta o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah), Konvencije o izvajanju Schengenskega sporazuma, uredb Sveta (ES) št. 1683/95 in (ES) št. 539/2001 ter uredb (ES) št. 767/2008 in (ES) št. 810/2009 Evropskega parlamenta in Sveta (UL L 182, 29.6.2013, str. 1).

            (5)  Sklep Sveta (EU) 2017/2085 z dne 6. novembra 2017 o podpisu, v imenu Unije, Sporazuma med Evropsko unijo in Zvezo Bahami o spremembi Sporazuma med Evropsko skupnostjo in Zvezo Bahami o odpravi vizumov za kratkoročno bivanje (UL L 297, 15.11.2017, str. 5).

            (6)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (7)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (8)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma o spremembi.

            PRILOGA

               Izjava Evropske unije v zvezi z začetkom veljavnosti uredbe (EU) 2017/2226 o vzpostavitvi sistema vstopa/izstopa (SVI) in državami članicami, ki v celoti uporabljajo schengenski pravni red

            Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 je začela veljati 29. decembra 2017.
            Zato bodo za namene tega sporazuma od datuma začetka uporabe Uredbe (EU) 2017/2226 (1) države članice, ki v celoti uporabljajo schengenski pravni red, veljale kot države članice, ki uporabljajo sistem vstopa/izstopa na zunanjih mejah. Obdobje največ 90 dni v katerem koli obdobju 180 dni se bo izračunalo ob upoštevanju trajanja bivanja v vseh državah članicah, ki uporabljajo sistem vstopa/izstopa na zunanjih mejah.

               (1)  Datum začetka uporabe bo v skladu s členom 73 Uredbe (EU) 2017/2226 določila Komisija.


title: Sklep Sveta (EU) 2019/80 z dne 20. decembra 2018 o sklenitvi, v imenu Unije, Sporazuma med Evropsko unijo ter Federacijo Saint Kitts in Nevis o spremembi Sporazuma med Evropsko skupnostjo ter Federacijo Saint Kitts in Nevis o odpravi vizumov za kratkoročno bivanje

text:
                  21.1.2019

                  SL

                  Uradni list Evropske unije

                  L 18/36

         SKLEP SVETA (EU) 2019/80
         z dne 20. decembra 2018
         o sklenitvi, v imenu Unije, Sporazuma med Evropsko unijo ter Federacijo Saint Kitts in Nevis o spremembi Sporazuma med Evropsko skupnostjo ter Federacijo Saint Kitts in Nevis o odpravi vizumov za kratkoročno bivanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je s sklepom2009/901/ES (2) sklenil Sporazum med Evropsko skupnostjo ter Federacijo Saint Kitts in Nevis o odpravi vizumov za kratkoročno bivanje (3) (v nadaljnjem besedilu: Sporazum). Sporazum državljanom Unije ter državljanom Federacije Saint Kitts in Nevis omogoča potovanje brez vizumov na ozemlje druge pogodbenice za največ tri mesece v obdobju šestih mesecev.

                     (2)

                     Uredba (EU) št. 610/2013 Evropskega parlamenta in Sveta (4) je uvedla horizontalne spremembe v pravnem redu Unije na področju vizumov in mej ter opredelila kratkoročno bivanje kot največ 90 dni v katerem koli 180-dnevnem obdobju.

                     (3)

                     Zaradi popolne uskladitve z ureditvijo Unije glede kratkoročnega bivanja je treba v Sporazum vključiti to novo opredelitev.

                     (4)

                     Komisija je v imenu Unije s pogajanji dosegla sporazum s Federacijo Saint Kitts in Nevis o spremembi Sporazuma med Evropsko skupnostjo ter Federacijo Saint Kitts in Nevis o odpravi vizumov za kratkoročno bivanje (v nadaljnjem besedilu: Sporazum o spremembi).

                     (5)

                     V skladu s Sklepom Sveta (EU) 2017/2086 (5) je bil Sporazum o spremembi podpisan.

                     (6)

                     Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (6) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (7)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (7) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

                     (8)

                     Sporazum o spremembi bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo ter Federacijo Saint Kitts in Nevis o spremembi Sporazuma med Evropsko skupnostjo ter Federacijo Saint Kitts in Nevis o odpravi vizumov za kratkoročno bivanje se odobri v imenu Unije.
            Besedilo Sporazuma o spremembi je priloženo k temu sklepu.

            Člen 2
            Predsednik Sveta v imenu Unije pošlje uradno obvestilo iz člena 2 Sporazuma o spremembi (8).

            Člen 3
            Ta sklep začne veljati na dan sprejetja.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Odobritev z dne 23. oktobra 2018.

            (2)  Sklep Sveta 2009/901/ES z dne 30. novembra 2009 o sklenitvi Sporazuma med Evropsko skupnostjo ter Federacijo Saint Kitts in Nevis o odpravi vizumov za kratkoročno bivanje (UL L 321, 8.12.2009, str. 43).

            (3)  UL L 169, 30.6.2009, str. 38.

            (4)  Uredba (EU) št. 610/2013 Evropskega parlamenta in Sveta z dne 26. junija 2013 o spremembi Uredbe (ES) št. 562/2006 Evropskega parlamenta in Sveta o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah), Konvencije o izvajanju Schengenskega sporazuma, uredb Sveta (ES) št. 1683/95 in (ES) št. 539/2001 ter uredb (ES) št. 767/2008 in (ES) št. 810/2009 Evropskega parlamenta in Sveta (UL L 182, 29.6.2013, str. 1).

            (5)  Sklep Sveta (EU) 2017/2086 z dne 6. novembra 2017 o podpisu, v imenu Unije, Sporazuma med Evropsko unijo in Federacijo Saint Kitts in Nevis o spremembi Sporazuma med Evropsko skupnostjo in Federacijo Saint Kitts in Nevis o odpravi vizumov za kratkoročno bivanje (UL L 297, 15.11.2017, str. 7).

            (6)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (7)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (8)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma o spremembi.

            PRILOGA

               Izjava Evropske unije v zvezi z začetkom veljavnosti uredbe (EU) 2017/2226 o vzpostavitvi sistema vstopa/izstopa (SVI) in državami članicami, ki v celoti uporabljajo schengenski pravni red

            Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 je začela veljati 29. decembra 2017.
            Zato bodo za namene tega sporazuma od datuma začetka uporabe Uredbe (EU) 2017/2226 (1) države članice, ki v celoti uporabljajo schengenski pravni red, veljale kot države članice, ki uporabljajo sistem vstopa/izstopa na zunanjih mejah. Obdobje največ 90 dni v katerem koli obdobju 180 dni se bo izračunalo ob upoštevanju trajanja bivanja v vseh državah članicah, ki uporabljajo sistem vstopa/izstopa na zunanjih mejah.

               (1)  Datum začetka uporabe bo v skladu s členom 73 Uredbe (EU) 2017/2226 določila Komisija.


title: Sklep Sveta (EU) 2019/79 z dne 20. decembra 2018 o sklenitvi, v imenu Unije, Sporazuma med Evropsko unijo in Republiko Sejšeli o spremembi Sporazuma med Evropsko skupnostjo in Republiko Sejšeli o odpravi vizumov za kratkoročno bivanje

text:
                  21.1.2019

                  SL

                  Uradni list Evropske unije

                  L 18/29

         SKLEP SVETA (EU) 2019/79
         z dne 20. decembra 2018
         o sklenitvi, v imenu Unije, Sporazuma med Evropsko unijo in Republiko Sejšeli o spremembi Sporazuma med Evropsko skupnostjo in Republiko Sejšeli o odpravi vizumov za kratkoročno bivanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je s Sklepom 2009/900/ES (2) sklenil Sporazum med Evropsko skupnostjo in Republiko Sejšeli o odpravi vizumov za kratkoročno bivanje (3) (v nadaljnjem besedilu: Sporazum). Sporazum državljanom Unije ter državljanom Sejšelov omogoča potovanje brez vizumov na ozemlje druge pogodbenice za največ tri mesece v obdobju šestih mesecev.

                     (2)

                     Uredba (EU) št. 610/2013 Evropskega parlamenta in Sveta (4) je uvedla horizontalne spremembe v pravnem redu Unije na področju vizumov in mej ter opredelila kratkoročno bivanje kot največ 90 dni v katerem koli 180-dnevnem obdobju.

                     (3)

                     Zaradi popolne uskladitve z ureditvijo Unije glede kratkoročnega bivanja je treba v Sporazum vključiti to novo opredelitev.

                     (4)

                     Komisija je v imenu Unije s pogajanji dosegla sporazum z Republiko Sejšeli o spremembi Sporazuma med Evropsko skupnostjo in Republiko Sejšeli o odpravi vizumov za kratkoročno bivanje (v nadaljnjem besedilu: Sporazum o spremembi).

                     (5)

                     V skladu s Sklepom Sveta (EU) 2017/2088 (5) je bil Sporazum o spremembi podpisan.

                     (6)

                     Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (6) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (7)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (7) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (8)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Republiko Sejšeli o spremembi Sporazuma med Evropsko skupnostjo in Republiko Sejšeli o odpravi vizumov za kratkoročno bivanje se odobri v imenu Unije.
            Besedilo Sporazuma o spremembi je priloženo temu sklepu.

            Člen 2
            Predsednik Sveta v imenu Unije pošlje uradno obvestilo iz člena 2 Sporazuma o spremembi (8).

            Člen 3
            Ta sklep začne veljati na dan sprejetja.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Odobritev z dne 23. oktobra 2018.

            (2)  Sklep Sveta 2009/900/ES z dne 30. novembra 2009 o sklenitvi Sporazuma med Evropsko skupnostjo in Republiko Sejšeli o odpravi vizumov za kratkoročno bivanje (UL L 321, 8.12.2009, str. 42).

            (3)  UL L 169, 30.6.2009, str. 31.

            (4)  Uredba (EU) št. 610/2013 Evropskega parlamenta in Sveta z dne 26. junija 2013 o spremembi Uredbe (ES) št. 562/2006 Evropskega parlamenta in Sveta o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah), Konvencije o izvajanju Schengenskega sporazuma, uredb Sveta (ES) št. 1683/95 in (ES) št. 539/2001 ter uredb (ES) št. 767/2008 in (ES) št. 810/2009 Evropskega parlamenta in Sveta (UL L 182, 29.6.2013, str. 1).

            (5)  Sklep Sveta (EU) 2017/2088 z dne 6. novembra 2017 o sklenitvi, v imenu Unije, Sporazuma med Evropsko unijo in Republiko Sejšeli o spremembi Sporazuma med Evropsko skupnostjo in Republiko Sejšeli o odpravi vizumov za kratkoročno bivanje (UL L 297, 15.11.2017, str. 11).

            (6)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (7)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (8)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma o spremembi.

            PRILOGA

               Izjava Evropske unije v zvezi z začetkom veljavnosti uredbe (EU) 2017/2226 o vzpostavitvi sistema vstopa/izstopa (SVI) in državami članicami, ki v celoti uporabljajo schengenski pravni red

            Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 je začela veljati 29. decembra 2017.
            Zato bodo za namene tega sporazuma od datuma začetka uporabe Uredbe (EU) 2017/2226 (1) države članice, ki v celoti uporabljajo schengenski pravni red, veljale kot države članice, ki uporabljajo sistem vstopa/izstopa na zunanjih mejah. Obdobje največ 90 dni v katerem koli obdobju 180 dni se bo izračunalo ob upoštevanju trajanja bivanja v vseh državah članicah, ki uporabljajo sistem vstopa/izstopa na zunanjih mejah.

               (1)  Datum začetka uporabe bo v skladu s členom 73 Uredbe (EU) 2017/2226 določila Komisija.


title: Sklep Sveta (EU) 2019/301 z dne 12. februarja 2019 o sklenitvi, v imenu Unije in držav članic, Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani in Kirgiško republiko na drugi strani, zaradi upoštevanja pristopa Republike Hrvaške k Evropski uniji

text:
                  22.2.2019

                  SL

                  Uradni list Evropske unije

                  L 51/1

         SKLEP SVETA (EU) 2019/301
         z dne 12. februarja 2019
         o sklenitvi, v imenu Unije in držav članic, Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani in Kirgiško republiko na drugi strani, zaradi upoštevanja pristopa Republike Hrvaške k Evropski uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 91, člena 100(2) ter členov 207 in 209 v povezavi s členom 218(6)(a) Pogodbe,
         ob upoštevanju Akta o pristopu Hrvaške in zlasti člena 6(2) Akta,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2018/385 (2) je bil 6. februarja 2018 podpisan Protokol k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani in Kirgiško republiko na drugi strani, zaradi upoštevanja pristopa Republike Hrvaške k Evropski uniji (v nadaljnjem besedilu: Protokol), s pridržkom njegove poznejše sklenitve.

                     (2)

                     Za sklenitev Protokola se glede zadev, ki so v pristojnosti Evropske skupnosti za atomsko energijo, uporablja ločen postopek.

                     (3)

                     Protokol bi bilo treba odobriti v imenu Unije in držav članic –

               SPREJEL NASLEDNJI SKLEP:

            Člen 1
            Protokol k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani in Kirgiško republiko na drugi strani, zaradi upoštevanja pristopa Republike Hrvaške k Evropski uniji (3) se odobri v imenu Evropske unije in držav članic.

            Člen 2
            Predsednik Sveta v imenu Unije in držav članic pošlje uradno obvestilo iz člena 4(1) Protokola (4).

            Člen 3
            Ta sklep začne veljati na dan sprejetja.

            V Bruslju, 12. februarja 2019

                  Za Svet

                  Predsednik

               E.O. TEODOROVICI

            (1)  Odobritev z dne 15. januarja 2019 (še ni objavljena v Uradnem listu).

            (2)  Sklep Sveta (EU) 2018/385 z dne 16. oktobra 2017 o podpisu, v imenu Unije in držav članic, ter začasni uporabi Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani in Kirgiško republiko na drugi strani, zaradi upoštevanja pristopa Republike Hrvaške k Evropski uniji (UL L 69, 13.3.2018, str. 1).

            (3)  Besedilo Protokola je bilo objavljeno v UL L 69 z dne 13.3.2018 skupaj s sklepom o podpisu Protokola.

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.


title: Sklep Sveta (EU) 2019/593 z dne 8. aprila 2019 o sklenitvi Sporazuma o ustanovitvi Mednarodne fundacije EU-LAK v imenu Evropske unije

text:
                  12.4.2019

                  SL

                  Uradni list Evropske unije

                  L 103/1

         SKLEP SVETA (EU) 2019/593
         z dne 8. aprila 2019
         o sklenitvi Sporazuma o ustanovitvi Mednarodne fundacije EU-LAK v imenu Evropske unije
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 37 Pogodbe,
         ob upoštevanju Pogodbe o delovanju Evropske unije in zlasti členov 209(2) in 212(1) v povezavi s točko (a) drugega pododstavka člena 218(6) in drugim pododstavkom člena 218(8) Pogodbe,
         ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2016/1873 (2) je bil Sporazum o ustanovitvi Mednarodne fundacije EU-LAK (v nadaljnjem besedilu: Sporazum) podpisan 25. oktobra 2016 s pridržkom njegove poznejše sklenitve.

                     (2)

                     S Sporazumom bo Fundacija EU-LAK ustanovljena kot mednarodna organizacija s pravno osebnostjo na podlagi mednarodnega javnega prava.

                     (3)

                     Unija in njene države članice bi morale pri svojih dejavnostih v okviru Fundacije EU-LAK usklajevati svoja stališča v skladu s Pogodbama in načelom lojalnega sodelovanja,

                     (4)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum o ustanovitvi Mednarodne fundacije EU-LAK se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta imenuje osebo(-e), pooblaščeno(-e), da v imenu Unije deponirajo listino o ratifikaciji iz člena 24 Sporazuma.

            Člen 3
            Ta sklep začne veljati na dan sprejetja.

            V Luxembourgu, 8. aprila 2019

                  Za Svet

                  Predsednica

               F. MOGHERINI

            (1)  Odobritev z dne 4. oktobra 2017 (še ni objavljeno v Uradnem listu).

            (2)  Sklep Sveta (EU) 2016/1873 z dne 10. oktobra 2016 o podpisu Sporazuma o ustanovitvi Mednarodne fundacije EU-LAK v imenu Evropske unije (UL L 288, 22.10.2016, str. 1).


title: Sklep Sveta (EU) 2019/668 z dne 15. aprila 2019 o stališču, ki se zastopa v imenu Evropske unije na devetem zasedanju Konference pogodbenic glede uvrstitve nekaterih kemikalij v Prilogo III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini

text:
                  29.4.2019

                  SL

                  Uradni list Evropske unije

                  L 113/4

         SKLEP SVETA (EU) 2019/668
         z dne 15. aprila 2019
         o stališču, ki se zastopa v imenu Evropske unije na devetem zasedanju Konference pogodbenic glede uvrstitve nekaterih kemikalij v Prilogo III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 192(1), člena 207(3) in prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je začela veljati 24. februarja 2004 in jo je Unija sklenila na podlagi Sklepa Sveta 2006/730/ES (1).

                     (2)

                     Konvencija se v Uniji izvaja v okviru Uredbe (EU) št. 649/2012 Evropskega parlamenta in Sveta (2).

                     (3)

                     Konferenca pogodbenic lahko v skladu s členom 7 Konvencije v Prilogo III h Konvenciji vključi kemikalije po priporočilu odbora za pregled kemikalij.

                     (4)

                     Da se pogodbenicam uvoznicam zagotovi varstvo, ki ga zagotavlja Konvencija, in ker so vsa zadevna merila iz Konvencije izpolnjena, je potrebno in ustrezno podpreti priporočilo odbora za pregled kemikalij glede vključitve v Prilogo III h Konvenciji acetoklora, karbosulfana, krizotilnega azbesta, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), heksabromociklododekana, forata in tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več. V Uniji so te kemikalije že prepovedane ali pa je njihova uporaba strogo omejena, zato za njih v na podlagi Uredbe (EU) št. 649/2012 veljajo strožje izvozne zahteve od zahtev iz Konvencije.

                     (5)

                     Pričakuje se, da bodo na devetem zasedanju Konference pogodbenic sprejeti sklepi o vključitvi nadaljnjih kemikalij v Prilogo III h Konvencije.

                     (6)

                     Primerno je določiti stališče, ki se v imenu Unije zastopa na devetem zasedanju Konference pogodbenic glede vključitve nekaterih kemikalij v Prilogo III, saj bodo spremembe Priloge III h Konvenciji za Unijo zavezujoče –

               SPREJELA NASLEDNJI SKLEP:

            Člen 1
            Stališče, ki v imenu Unije zastopa na devetem zasedanju Konference pogodbenic Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je, da Unija podpre glede vključitve acetoklora, karbosulfana, krizotilnega azbesta, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), heksabromociklododekana, forata in tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več v Prilogo III h Konvenciji.

            Člen 2
            Glede na razvoj dogodkov na devetem zasedanju Konference pogodbenic se lahko predstavniki Unije, v posvetovanju z državami članicami med usklajevalnimi srečanji na samem zasedanju, sporazumejo o manjših spremembah stališča iz člena 1 brez nadaljnjega sklepa Sveta.

            Člen 3
            Ta sklep začne veljati na dan sprejetja.

            V Luxembourgu, 15. aprila 2019

                  Za Svet

                  Predsednik

               P. DAEA

            (1)  Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).

            (2)  Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).


title: Sklep Komisije (EU) 2019/691 z dne 2. maja 2019 o pooblastitvi gospodarskih subjektov, da uporabljajo storitve drugega izdajatelja identifikacijskih oznak, v skladu s členom 4(5) Izvedbene uredbe (EU) 2018/574 (Besedilo velja za EGP.)

text:
                  3.5.2019

                  SL

                  Uradni list Evropske unije

                  L 116/80

         SKLEP KOMISIJE (EU) 2019/691
         z dne 2. maja 2019
         o pooblastitvi gospodarskih subjektov, da uporabljajo storitve drugega izdajatelja identifikacijskih oznak, v skladu s členom 4(5) Izvedbene uredbe (EU) 2018/574
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (1) ter zlasti člena 15 Direktive,
         ob upoštevanju naslednjega:

                     (1)

                     Direktiva 2014/40/EU in Izvedbena uredba Komisije (EU) 2018/574 (2) določata pravni okvir za vzpostavitev sistema sledljivosti tobačnih izdelkov na ravni Unije. Na ravni Unije navedena akta izvajata tudi člen 8 Protokola za odpravo nezakonite trgovine s tobačnimi izdelki k Okvirni konvenciji Svetovne zdravstvene organizacije za nadzor nad tobakom (3), ki ga je ratificirala Evropska unija (4) in ki za tobačne izdelke določa vzpostavitev načrta globalnega spremljanja in sledenja.

                     (2)

                     Da bi omogočili spremljanje in sledenje vseh tobačnih izdelkov po vsej Uniji, člen 15(1) Direktive 2014/40/EU od držav članic zahteva, da zagotovijo, da so vsi zavojčki navedenih izdelkov označeni s posebno identifikacijsko oznako. V skladu s členom 15(13) se ta zahteva nanaša na cigarete in tobak za zvijanje od 20. maja 2019.

                     (3)

                     Člen 3(1) Izvedbene uredbe (EU) 2018/574 zavezuje vsako državo članico, da imenuje subjekt (v nadaljnjem besedilu: izdajatelj identifikacijskih oznak), ki bo odgovoren za ustvarjanje in izdajo posebnih identifikacijskih oznak. V skladu s členom 3(6) morajo države članice v enem mesecu od imenovanja Komisiji priglasiti imenovanje izdajatelja identifikacijskih oznak in njegovo identifikacijsko kodo.

                     (4)

                     Člen 4 Izvedbene uredbe (EU) 2018/574 določa pravila za izdajatelje identifikacijskih oznak, ki so pristojni za ustvarjanje in izdajo posebnih identifikacijskih oznak, odvisno od tega, kje se izdelki proizvajajo, uvažajo ali združujejo. Poleg tega lahko država članica v skladu z drugim pododstavkom člena 4(1) zahteva, da je njen imenovani izdajatelj identifikacijskih oznak pristojen za ustvarjanje in izdajo posebnih identifikacijskih oznak za vse tobačne izdelke, ki se dajejo na njen trg.

                     (5)

                     Člen 4(5) Izvedbene uredbe (EU) 2018/574 določa, da lahko Komisija v primeru začasne odsotnosti pristojnega izdajatelja identifikacijskih oznak gospodarske subjekte pooblasti, da uporabljajo storitve drugega izdajatelja identifikacijskih oznak, ki je imenovan v skladu s členom 3 navedene uredbe.

                     (6)

                     V skladu s členoma 9(2) in 13(2) Izvedbene uredbe (EU) 2018/574 morajo gospodarski subjekti, ki predložijo zahtevke za posebne identifikacijske oznake za zavojčke in agregirano embalažo, predložiti informacije iz točk 2.1 in 2.2 oddelka 2 poglavja II Priloge II k navedeni uredbi. Navedene informacije so potrebne za ustvarjanje posebnih identifikacijskih oznak in vključujejo identifikacijske kode, ki omogočajo registracijo gospodarskih subjektov, objektov in strojev v sistemu sledljivosti. Zato so identifikacijske kode bistvene, da lahko gospodarski subjekti zahtevajo posebne identifikacijske oznake od pristojnega izdajatelja identifikacijskih oznak. Poleg tega so posebne identifikacijske oznake in identifikacijske kode skupaj potrebne za evidentiranje in pošiljanje informacij o gibanju izdelkov in transakcijskih dogodkih. Pravila o zahtevkih za identifikacijske kode za gospodarske subjekte, objekte in stroje so določena v členih 14, 16 in 18 Izvedbene uredbe (EU) 2018/574. Pristojnost izdajateljev identifikacijskih oznak za izdajanje identifikacijskih kod temelji na operativni lokaciji gospodarskih subjektov.

                     (7)

                     V času sprejetja tega sklepa več držav članic Komisiji ni priglasilo imenovanja svojih izdajateljev identifikacijskih oznak v skladu s členom 3(6) Izvedbene uredbe (EU) 2018/574. Brez pristojnega izdajatelja identifikacijskih oznak gospodarski subjekti ne bodo mogli zahtevati identifikacijskih kod in posebnih identifikacijskih oznak. Ti gospodarski subjekti zato ne bodo mogli dati svojih proizvodov na trg. To bi lahko vplivalo na nemoteno delovanje notranjega trga, zlasti na trgovino s tobačnimi izdelki znotraj Skupnosti, kar bi lahko ogrozilo sam namen sistema sledljivosti in odpravo nezakonite trgovine s tobačnimi izdelki.

                     (8)

                     Da bi do določene mere omejili morebitno izkrivljenje nemotenega delovanja notranjega trga in pomagali zagotoviti, da sistem sledljivosti začne delovati pravočasno, bi morala Komisija v skladu s členom 4(5) Izvedbene uredbe (EU) 2018/574 za omejeno obdobje pooblastiti gospodarske subjekte, da uporabljajo storitve že imenovanega izdajatelja identifikacijskih oznak.

                     (9)

                     Izdajatelji identifikacijskih oznak, ki so že bili imenovani v skladu s členom 3(1) Izvedbene uredbe (EU) 2018/574, se odločijo, ali bodo sprejeli zahtevke gospodarskih subjektov za ustvarjanje in izdajo posebnih identifikacijskih oznak. V začasni odsotnosti pristojnega izdajatelja identifikacijskih oznak lahko tudi drugi imenovani izdajatelji identifikacijskih oznak gospodarskim subjektom zagotovijo identifikacijske kode, potrebne za ustvarjanje in izdajo posebnih identifikacijskih oznak ter za izpolnitev obveznosti iz člena 15(5) Direktive 2014/40/EU in poglavja VI Izvedbene uredbe (EU) 2018/574. Zagotavljanje dodatnih storitev v nobenem primeru ne bi smelo ogroziti drugih operacij izdajatelja identifikacijskih oznak.

                     (10)

                     Identifikacijske kode, ki jih izdajatelji identifikacijskih oznak ustvarijo v začasni odsotnosti pristojnega izdajatelja identifikacijskih oznak, bi bilo treba prenesti na pristojnega izdajatelja identifikacijskih oznak po njegovem imenovanju skupaj z drugimi ustreznimi informacijami iz členov 14(2), 16(2) in 18(2) Izvedbene uredbe (EU) 2018/574. Prenos bi bilo treba opraviti elektronsko brez nepotrebnega odlašanja na podlagi zahtevka pristojnega izdajatelja identifikacijskih oznak, naslovljenega na izdajatelje identifikacijskih oznak, ki so se odločili, da v začasni odsotnosti pristojnega izdajatelja identifikacijskih oznak ustvarijo identifikacijske kode.

                     (11)

                     Pooblastilo za uporabo storitev drugega izdajatelja identifikacijskih oznak bi moralo v skladu s členom 4(5) Izvedbene uredbe (EU) 2018/574 veljati le v začasni odsotnosti pristojnega izdajatelja identifikacijskih oznak.

                     (12)

                     Ta sklep ne bi smel vplivati na pravila o pristojnosti iz Izvedbene uredbe (EU) 2018/574 v zvezi z izdajo in registracijo kod gospodarskega subjekta in objekta za upravljavce prvih maloprodajnih mest.

                     (13)

                     Ob upoštevanju, da se sistem sledljivosti iz člena 15 Direktive 2014/40/EU uporablja za cigarete in tobak za zvijanje od 20. maja 2019, bi moral ta sklep začeti veljati na dan objave v Uradnem listu Evropske unije.

                     (14)

                     Glede na začasno naravo pooblastila v skladu s členom 4(5) Izvedbene uredbe (EU) 2018/574 Komisija meni, da je treba ta sklep časovno omejiti –

               SPREJELA NASLEDNJI SKLEP:

            Člen 1
            Komisija v skladu s členom 4(5) Izvedbene uredbe (EU) 2018/574 gospodarske subjekte, kot so opredeljeni v točki 2 člena 2 navedene uredbe, pooblasti, da uporabljajo storitve drugega izdajatelja identifikacijskih oznak, ki je bil imenovan v skladu s členom 3 Izvedbene uredbe (EU) 2018/574.
            Pooblastilo iz prvega pododstavka velja le v času začasne odsotnosti pristojnega izdajatelja identifikacijskih oznak, v vsakem primeru pa najpozneje do 31. decembra 2019.
            Ta sklep ne vpliva na pravila o pristojnosti iz Izvedbene uredbe (EU) 2018/574 v zvezi z izdajo in registracijo kod gospodarskega subjekta in objekta za upravljavce prvih maloprodajnih mest.

            Člen 2
            Identifikacijske kode gospodarskega subjekta, objekta in stroja, ki jih izdajatelji identifikacijskih oznak ustvarijo v začasni odsotnosti pristojnega izdajatelja identifikacijskih oznak, se brez nepotrebnega odlašanja prenesejo pristojnemu izdajatelju identifikacijskih oznak, ko se ta imenuje, na njegovo zahtevo. Navedene identifikacijske kode se prenesejo skupaj z drugimi ustreznimi informacijami iz členov 14(2), 16(2) in 18(2) Izvedbene uredbe (EU) 2018/574.
            Prenos se opravi elektronsko.
            Gospodarske subjekte o prenosu obvesti pristojni izdajatelj identifikacijskih oznak.

            Člen 3
            Ta sklep začne veljati na dan objave v Uradnem listu Evropske unije.
            Uporablja se do vključno 31. decembra 2019.

            V Bruslju, 2. maja 2019

                  Za Komisijo

                  Predsednik

               Jean-Claude JUNCKER

            (1)  UL L 127, 29.4.2014, str. 1.

            (2)  Izvedbena uredba Komisije (EU) 2018/574 z dne 15. decembra 2017 o tehničnih standardih za vzpostavitev in delovanje sistema sledljivosti tobačnih izdelkov (UL L 96, 16.4.2018, str. 7).

            (3)  Protokol za odpravo nezakonite trgovine s tobačnimi izdelki k Okvirni konvenciji Svetovne zdravstvene organizacije za nadzor nad tobakom (UL L 268, 1.10.2016, str. 10).

            (4)  Sklep Sveta (EU) 2016/1749 z dne 17. junija 2016 o sklenitvi Protokola za odpravo nezakonite trgovine s tobačnimi izdelki k Okvirni konvenciji Svetovne zdravstvene organizacije za nadzor nad tobakom, v imenu Evropske unije, z izjemo določb navedenega protokola, ki spadajo na področje uporabe naslova V tretjega dela Pogodbe o delovanju Evropske unije (UL L 268, 1.10.2016, str. 1). Sklep Sveta (EU) 2016/1750 z dne 17. junija 2016 o sklenitvi Protokola za odpravo nezakonite trgovine s tobačnimi izdelki k Okvirni konvenciji Svetovne zdravstvene organizacije za nadzor nad tobakom, v imenu Evropske unije, kar zadeva določbe navedenega protokola o obveznostih v zvezi s pravosodnim sodelovanjem v kazenskih zadevah in opredelitvijo kaznivih dejanj (UL L 268, 1.10.2016, str. 6).


title: Sklep Sveta (EU) 2019/845 z dne 17. maja 2019 o stališču, ki se v imenu Evropske unije zastopa v Delovni skupini za geografske označbe, ustanovljeni s Sporazumom o prosti trgovini med Evropsko unijo in njenimi državami članicami na eni strani ter Republiko Korejo na drugi strani, v zvezi s sprejetjem njenega poslovnika

text:
                  24.5.2019

                  SL

                  Uradni list Evropske unije

                  L 138/84

         SKLEP SVETA (EU) 2019/845
         z dne 17. maja 2019
         o stališču, ki se v imenu Evropske unije zastopa v Delovni skupini za geografske označbe, ustanovljeni s Sporazumom o prosti trgovini med Evropsko unijo in njenimi državami članicami na eni strani ter Republiko Korejo na drugi strani, v zvezi s sprejetjem njenega poslovnika
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega odstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o prosti trgovini med Evropsko unijo in njenimi državami članicami na eni strani ter Republiko Korejo na drugi strani (1) (v nadaljnjem besedilu: Sporazum) je Unija sklenila s Sklepom Sveta (EU) 2015/2169 (2). Sporazum je začel veljati 13. decembra 2015.

                     (2)

                     Člen 15.3.1 Sporazuma ustanavlja Delovno skupino za geografske označbe pod okriljem Odbora za trgovino, ustanovljenega s členom 15.1.1 Sporazuma.

                     (3)

                     V skladu s členom 15(4) poslovnika Odbora za trgovino, sprejetega s Sklepom št. 1 Odbora za trgovino EU-Koreja (3), lahko vsaka delovna skupina sprejme svoj poslovnik, ki se sporoči Odboru za trgovino.

                     (4)

                     Določiti bi bilo treba poslovnik Delovne skupine za geografske označbe.

                     (5)

                     Primerno je, da se določi stališče, ki se v imenu Unije zastopa v Delovni skupini za geografske označbe glede njenega poslovnika, saj bo ta poslovnik za Unijo zavezujoč –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Delovni skupini za geografske označbe v zvezi s sprejetjem njenega poslovnika, temelji na osnutku sklepa navedene delovne skupine, ki je priložen temu sklepu.

            Člen 2
            Ta sklep začne veljati na dan sprejetja.

            V Bruslju, 17. maja 2019

                  Za Svet

                  Predsednik

               E.O. TEODOROVICI

            (1)  UL L 127, 14.5.2011, str. 6.

            (2)  Sklep Sveta (EU) 2015/2169 z dne 1. oktobra 2015 o sklenitvi Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani (UL L 307, 25.11.2015, str. 2).

            (3)  Sklep št. 1 Odbora za trgovino EU-Koreja z dne 23. decembra 2011 o sprejetju poslovnika Odbora za trgovino [2013/110/EU] (UL L 58, 1.3.2013, str. 9).

            SKLEP št. 1/2019 DELOVNE SKUPINE ZA GEOGRAFSKE OZNAČBE EU-KOREJA
            z dne …
            o sprejetju njenega poslovnika
            DELOVNA SKUPINA ZA GEOGRAFSKE OZNAČBE EU-KOREJA JE –
            ob upoštevanju Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani (1) (v nadaljnjem besedilu: Sporazum),
            ob upoštevanju Sklepa št. 1 Odbora za trgovino EU-Koreja z dne 23. decembra 2011 o sprejetju poslovnika Odbora za trgovino [2013/110/EU] (2) in zlasti člena 15(4) Priloge k Sklepu,
            ob upoštevanju naslednjega:

                        (1)

                        V skladu s členom 15(4) poslovnika Odbora za trgovino, sprejetega s Sklepom št. 1 Odbora za trgovino EU-Koreja, lahko vsak specializirani odbor in delovna skupina sprejme svoj poslovnik, ki se sporoči Odboru za trgovino.

                        (2)

                        Določiti bi bilo treba poslovnik Delovne skupine za geografske označbe –

                  SPREJELA NASLEDNJI SKLEP:

               Člen 1
               Sprejme se poslovnik Delovne skupine za geografske označbe, kot je določen v Prilogi.

               Člen 2
               Ta sklep začne veljati na dan sprejetja.

               V …,

                     Za Delovno skupino za geografske označbe

                     Vodja skupine

                     Vodja enote

                     Ministrstvo za trgovino, industrijo in energetiko Republike Koreje

                     Generalni direktorat Evropske komisije za kmetijstvo in razvoj podeželja

                     Sopredsednik Delovne skupine za geografske označbe

                     Sopredsednik Delovne skupine za geografske označbe

               (1)  UL L 127, 14.5.2011, str. 6.

               (2)  UL L 58, 1.3.2013, str. 9.

               PRILOGA

                  POSLOVNIK DELOVNE SKUPINE ZA GEOGRAFSKE OZNAČBE

                  Člen 1
                  Sestava in predsedstvo

                     1.   Delovna skupina za geografske označbe, ustanovljena v skladu s točko (g) člena 15.3.1 Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani (v nadaljnjem besedilu: Sporazum), opravlja svoje naloge, kot je določeno v členu 10.25 Sporazuma.

                     2.   Delovno skupino za geografske označbe sestavljajo predstavniki Republike Koreje (v nadaljnjem besedilu: Koreja) na eni strani in predstavniki Evropske unije na drugi strani.

                     3.   V skladu s členom 15.3.3 Sporazuma Delovni skupini za geografske označbe sopredsedujeta predstavnika Koreje in Evropske unije.

                     4.   Vsak sopredsednik lahko vse funkcije sopredsednika ali katero koli od njih prenese na imenovanega namestnika, pri čemer se vsa nadaljnja sklicevanja na sopredsednika enako nanašajo na imenovanega namestnika.

                     5.   Vsak sopredsednik določi kontaktno točko za vse zadeve, povezane z Delovno skupino za geografske označbe. Navedeni kontaktni točki sta skupaj odgovorni za naloge sekretariata Delovne skupine za geografske označbe.

                  Člen 2
                  Sestanki
                  V skladu s členom 10.25.2 Sporazuma se sestanki izmenično organizirajo v pogodbenicah. Delovna skupina za geografske označbe se sestane ob času, na kraju in na način, ki lahko vključuje videokonferenco, o katerih se skupaj dogovorita pogodbenici, vendar najpozneje 90 dni po predložitvi zahtevka katere koli od njiju.

                  Člen 3
                  Korespondenca

                     1.   Korespondenca, namenjena sopredsednikoma Delovne skupine za geografske označbe, se pošlje kontaktnima točkama za razpošiljanje članom Delovne skupine za geografske označbe.

                     2.   Korespondenca je lahko v kateri koli pisni obliki, vključno z elektronsko pošto.

                     3.   Odbor za trgovino je v skladu s členom 15 poslovnika Odbora za trgovino obveščen o kontaktnih točkah, ki ju določi Delovna skupina za geografske označbe. Vsa korespondenca, dokumenti in sporočila, vključno z izmenjavo elektronske pošte med kontaktnima točkama Delovne skupine za geografske označbe, glede izvajanja Sporazuma se hkrati pošljejo sekretariatu Odbora za trgovino, Delegaciji Evropske unije v Republiki Koreji in Misiji Republike Koreje pri Evropski uniji.

                  Člen 4
                  Dnevni red sestankov

                     1.   Kontaktni točki pred vsakim sestankom pripravita začasni dnevni red. Začasni dnevni red se skupaj z ustreznimi dokumenti pošlje članom Delovne skupine za geografske označbe, vključno z njenima sopredsednikoma, najpozneje 15 dni pred sestankom. Začasni dnevni red lahko vključuje katero koli točko, ki je zajeta s členom 10.25 Sporazuma.

                     2.   Vsaka pogodbenica lahko vsaj 21 dni pred sestankom zahteva vključitev točk, zajetih s členom 10.25 Sporazuma, na začasni dnevni red. Te točke se vključijo na začasni dnevni red.

                     3.   Zadnja različica začasnega dnevnega reda se sopredsednikoma pošlje vsaj pet dni pred sestankom.

                     4.   Sopredsednika na začetku vsakega sestanka soglasno sprejmeta dnevni red. Poleg točk, ki so že na začasnem dnevnem redu, se nanj lahko uvrstijo tudi druge točke, če se s tem strinjata oba sopredsednika.

                  Člen 5
                  Zahteve za spremembo Priloge 10-A ali 10-B k Sporazumu

                     1.   Vsaka od pogodbenic lahko z dopisom, ki ga podpiše sopredsednik zadevne pogodbenice, zahteva, da se v Prilogo 10-A ali 10-B k Sporazumu doda ali iz nje črta posamezna geografska označba.

                     2.   V skladu s členoma 10.25.1 in 10.25.3 Sporazuma se lahko Delovna skupina za geografske označbe soglasno odloči, da spremeni prilogi 10-A in 10-B, tako da se po zaključku ustreznega postopka iz Sporazuma dodajo posamezne geografske označbe Evropske unije ali Koreje. Delovna skupina za geografske označbe se lahko tudi soglasno odloči, da priporoči dodajanje ali črtanje geografskih označb v končno odločitev v okviru Odbora za trgovino v skladu s členom 10.21.4, členom 10.24 in členom 10.25.

                     3.   V skladu s členom 15.3.5 Odbor za trgovino lahko prevzame nalogo, dodeljeno Delovni skupini za geografske označbe, ter se odloči za spremembo prilog 10-A in 10-B. Poleg tega se Odbor za trgovino v skladu s členom 15.5.2 lahko odloči, da spremeni prilogi 10-A in 10-B, pogodbenici pa lahko sprejmeta sklep ob upoštevanju svojih veljavnih zakonskih zahtev in postopkov.

                     4.   Z odločitvijo o spremembi prilog 10-A in 10-B si pogodbenici prizadevata ustrezno upoštevati interese obeh pogodbenic glede geografskih označb.

                  Člen 6
                  Sklepi in priporočila

                     1.   Delovna skupina za geografske označbe sprejema priporočila in sklepe s soglasjem, kot je določeno v členu 10.25 Sporazuma.

                     2.   Priporočila Delovne skupine za geografske označbe v smislu člena 10.25 Sporazuma se naslovijo na pogodbenici in vsebujejo podpisa sopredsednikov.

                     3.   Sklepi Delovne skupine za geografske označbe v smislu člena 10.25 Sporazuma vsebujejo podpisa sopredsednikov. V vsakem sklepu je določen datum njegovega začetka veljavnosti.

                     4.   Sklepi in priporočila, ki jih sprejme Delovna skupina za geografske označbe, vsebujejo zaporedno številko, datum sprejetja in opis vsebine.

                  Člen 7
                  Pisni postopek

                     1.   Priporočilo ali sklep Delovne skupine za geografske označbe se lahko sprejme s pisnim postopkom, kadar s tem soglašata obe pogodbenici. Pisni postopek pomeni izmenjavo not med sopredsednikoma Delovne skupine za geografske označbe.

                     2.   Sopredsednik pogodbenice, ki predlaga uporabo pisnega postopka, predloži osnutek priporočila ali sklepa sopredsedniku druge pogodbenice, ki v odgovoru navede, ali osnutek priporočila ali sklepa sprejme ali ne. Sopredsednik druge pogodbenice lahko tudi predlaga spremembe ali zahteva dodaten čas za premislek. Če je o osnutku dosežen dogovor, se sprejme v skladu s členom 6.

                  Člen 8
                  Zapisnik

                     1.   Kontaktni točki pripravita osnutek zapisnika vsakega sestanka v 21 dneh po sestanku. V osnutku zapisnika so navedeni sprejeta priporočila in sklepi ter vsi drugi zaključki.

                     2.   Pogodbenici pisno potrdita zapisnik v 28 dneh od sestanka ali do drugega datuma, o katerem se dogovorita. Po potrditvi sopredsednika podpišeta dva izvirnika zapisnika. Vsak sopredsednik hrani en izvirnik zapisnika.

                  Člen 9
                  Poročila
                  Delovna skupina za geografske označbe na vsakem rednem sestanku Odbora za trgovino temu poroča o svojih dejavnostih, kot je določeno v členu 15.3.4 Sporazuma.

                  Člen 10
                  Stroški

                     1.   Vsaka pogodbenica krije stroške svoje udeležbe na sestankih Delovne skupine za geografske označbe.

                     2.   Stroške, povezane z organizacijo sestankov in razmnoževanjem dokumentov, krije pogodbenica, ki gosti sestanek.

                  Člen 11
                  Obveščanje javnosti in zaupnost

                     1.   Sestanki Delovne skupine za geografske označbe niso javni, razen če sopredsednika odločita drugače.

                     2.   Kadar pogodbenica Delovni skupini za geografske označbe predloži informacije, ki se štejejo za zaupne v skladu z njenimi zakoni in drugimi predpisi, druga pogodbenica navedene informacije obravnava kot zaupne, kot je določeno v členu 15.1.7 Sporazuma.

                     3.   Vsaka pogodbenica se lahko odloči za objavo sklepov in priporočil Delovne skupine za geografske označbe v svojem uradnem listu.


title: Sklep Komisije z dne 11. junija 2019 o ustanovitvi skupine za politiko radiofrekvenčnega spektra in razveljavitvi Sklepa 2002/622/ES (Besedilo velja za EGP.)

text:
                  12.6.2019

                  SL

                  Uradni list Evropske unije

                  C 196/16

         SKLEP KOMISIJE
         z dne 11. junija 2019
         o ustanovitvi skupine za politiko radiofrekvenčnega spektra in razveljavitvi Sklepa 2002/622/ES
         (Besedilo velja za EGP)
         (2019/C 196/08)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:

                     (1)

                     Odločba Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (1) določa pravni okvir za politiko radiofrekvenčnega spektra v Uniji. Odločba zagotavlja koordinacijo pristopov politike in po potrebi usklajene pogoje glede razpoložljivosti in učinkovite uporabe radiofrekvenčnega spektra, potrebne za vzpostavitev in delovanje notranjega trga na področjih politike Unije, kot so elektronske komunikacije, promet ter raziskave in razvoj.

                     (2)

                     Odločba 676/2002/ES določa, da lahko Komisija organizira posvetovanja, da bi upoštevala stališča držav članic, institucij Unije, industrije in vseh zadevnih uporabnikov radiofrekvenčnega spektra, tako komercialnih kot nekomercialnih, ter drugih strank, zainteresiranih za tehnološki, tržni in regulativni razvoj, ki se lahko nanaša na uporabo radiofrekvenčnega spektra.

                     (3)

                     S Sklepom Komisije 2002/622/ES (2) je bila ustanovljena svetovalna skupina, imenovana Skupina za politiko radijskega spektra (v nadaljnjem besedilu: Skupina), da bi Komisiji pomagala in ji svetovala pri vprašanjih politike radiofrekvenčnega spektra. Med njimi so razpoložljivost radiofrekvenčnega spektra, usklajevanje in razporejanje radiofrekvenčnega spektra, zbiranje informacij v zvezi z razporeditvijo, razpoložljivostjo in uporabo radiofrekvenčnega spektra, postopki za podeljevanje pravic za uporabo spektra, prerazporeditev, premestitev, vrednotenje in učinkovita raba radiofrekvenčnega spektra ter varovanje zdravja ljudi.

                     (4)

                     Evropski parlament in Svet sta decembra 2018 sprejela Direktivo (EU) 2018/1972 (3), ki prenavlja in revidira regulativni okvir Unije za elektronske komunikacije, Skupini pa podeljuje nove naloge.

                     (5)

                     Skupina bi morala nadalje prispevati k razvoju politike radiofrekvenčnega spektra v Uniji, ki poleg tehničnih parametrov upošteva tudi gospodarske, politične, kulturne, strateške, zdravstvene in socialne vidike, kot tudi razne potencialno nasprotujoče si potrebe uporabnikov radiofrekvenčnega spektra, da se vzpostavi pravično, nediskriminatorno in sorazmerno ravnotežje.

                     (6)

                     Skupino bi morali sestavljati vladni strokovnjaki na visoki ravni iz držav članic. Skupina lahko vključuje tudi opazovalce in na sestanke po potrebi povabi tudi druge osebe, kot so regulatorji, organi, pristojni za konkurenco, udeleženci na trgu ter skupine uporabnikov ali potrošnikov.

                     (7)

                     Ključna točka za obravnavanje vprašanj politike radiofrekvenčnega spektra v okviru vseh zadevnih politik Unije bi moralo biti vzdrževanje tesnih operativnih povezav med Skupino in specifičnimi skupinami ali odbori, ustanovljenimi za izvajanje sektorskih politik Unije, vključno s prometno politiko, politiko notranjega trga za radijsko opremo, avdiovizualno politiko, vesoljsko politiko, in komunikacij.

                     (8)

                     Za različne dele radiofrekvenčnega spektra so sicer odgovorni različni nacionalni organi, a za zagotovitev učinkovite razprave bi morala imeti vsaka nacionalna delegacija na sestanku Skupine prečiščeno in usklajeno nacionalno stališče glede vseh politik, ki vplivajo na uporabo radiofrekvenčnega spektra v tej državi članici in ki se poleg notranjega trga nanašajo tudi na politiko javnega reda, javne varnosti, civilne zaščite in obrambe, saj lahko uporaba radiofrekvenčnega spektra pri takih politikah vpliva na organizacijo radiofrekvenčnega spektra kot celote.

                     (9)

                     Skupina bi se morala z zadevnimi uporabniki radiofrekvenčnega spektra za komercialno in nekomercialno uporabo ter vsemi drugimi zainteresiranimi stranmi posvetovati o tehnološkem, tržnem in regulativnem razvoju, ki se nanaša na uporabo radiofrekvenčnega spektra. Skupina bi morala zagotoviti, da so ta posvetovanja izčrpna in usmerjena v prihodnost.

                     (10)

                     Ker se uporaba radiofrekvenčnega spektra ne ustavi na mejah, bi bilo treba Skupino odpreti za sodelovanje opazovalcev iz pristopnih držav in držav Evropskega gospodarskega prostora.

                     (11)

                     Evropsko konferenco poštnih in telekomunikacijskih uprav (CEPT) bi bilo treba povabiti kot opazovalko pri delu Skupine, ker dejavnosti Skupine znatno vplivajo na radiofrekvenčni spekter na vseevropski ravni in imajo CEPT in z njo povezani organi obsežno tehnično znanje na področju upravljanja radiofrekvenčnega spektra. Opiranje na strokovno znanje CEPT je primerno tudi na podlagi pooblastil, ki so ji bila podeljena z Odločbo o radijskem spektru, za razvoj tehničnih izvedbenih ukrepov na področju razporejanja radiofrekvenčnega spektra in razpoložljivosti informacij. Glede na pomembnost evropske standardizacije za razvoj opreme, ki uporablja radiofrekvenčni spekter, je prav tako pomembno, da se kot opazovalec vključi Evropski inštitut za telekomunikacijske standarde (ETSI).

                     (12)

                     Po začetku veljavnosti Direktive (EU) 2018/1972 in Uredbe (EU) 2018/1971 Evropskega parlamenta in Sveta (4) bi bilo treba naloge Skupine prilagoditi temu novemu regulativnemu okviru, vlogo Skupine pa ustrezno okrepiti. To bi moralo olajšati oblikovanje politike spektra Unije na različnih področjih evropskega trga elektronskih komunikacij, zlasti brezžične širokopasovnosti, nadalje izboljšati strateško usmeritev in preglednost politike spektra ter podpreti strateško načrtovanje in koordinacijo pristopov politike radiofrekvenčnega spektra na ravni Unije.

                     (13)

                     V skladu z novimi nalogami, podeljenimi Skupini z Direktivo (EU) 2018/1972, bi morala Skupina Evropskemu parlamentu in Svetu na njuno zahtevo svetovati o zadevah v zvezi z radiofrekvenčnim spektrom. Poleg tega bi moral ta sklep zagotoviti podlago, da Skupina postane forum za koordinacijo izvajanja obveznosti držav članic v zvezi z radiofrekvenčnim spektrom na podlagi navedene direktive, vključno s postopkom medsebojnega strokovnega pregleda, in da ima osrednjo vlogo na področjih, ki so bistvenega pomena za notranji trg, kot sta čezmejna koordinacija in standardizacija radiofrekvenčnega spektra.

                     (14)

                     Glede na število sprememb, potrebnih zaradi začetka veljavnosti Direktive (EU) 2018/1972, bi bilo treba zaradi jasnosti Sklep 2002/622/ES razveljaviti in nadomestiti.

                     (15)

                     Določiti bi bilo treba tudi pravila o razkritju informacij s strani članov Skupine v skladu z Uredbo Evropskega parlamenta in Sveta (ES) št. 1049/2001 (5), osebne podatke pa bi bilo treba obdelovati v skladu z Uredbo (EU) 2018/1725 Evropskega parlamenta in Sveta (6).

                     (16)

                     Ta sklep bi moral biti v skladu s horizontalnimi pravili Komisije o ustanovitvi in delovanju strokovnih skupin Komisije (7), zlasti glede članstva v Skupini, opazovalcev, udeležbe povabljenih strokovnjakov in stroškov sestankov –

               SKLENILA:

            Člen 1
            Predmet urejanja
            Ustanovi se svetovalna skupina za politiko radiofrekvenčnega spektra, imenovana Skupina za politiko radiofrekvenčnega spektra (v nadaljnjem besedilu Skupina).

            Člen 2
            Naloge

               (1)   Skupina pomaga in svetuje Komisiji:

                           (a)

                           pri strateških vprašanjih politike radiofrekvenčnega spektra v Uniji;

                           (b)

                           pri koordinaciji pristopov politike radiofrekvenčnega spektra v Uniji;

                           (c)

                           z izdajanjem mnenj o zakonodajnih predlogih za večletne programe politike radiofrekvenčnega spektra in za sprostitev harmoniziranega spektra za souporabo ali za uporabo, za katero ne veljajo individualne pravice;

                           (d)

                           z izdajanjem mnenj v zvezi s priporočili Komisije glede usklajene uporabe določb regulativnega okvira za elektronske komunikacije na področju radiofrekvenčnega spektra, brez poseganja v vlogo Organa evropskih regulatorjev za elektronske komunikacije (v nadaljnjem besedilu: organ BEREC);

                           (e)

                           pri koordinaciji in sodelovanju med Komisijo, državami članicami in zadevnimi pristojnimi organi v zvezi z izvajanjem obstoječe zakonodaje, programov in politik Unije na področju radiofrekvenčnega spektra;

                           (f)

                           po potrebi o harmoniziranih pogojih glede razpoložljivosti in učinkovite uporabe radiofrekvenčnega spektra, potrebnih za vzpostavitev in delovanje notranjega trga.

               (2)   Skupina državam članicam pomaga pri medsebojnem sodelovanju in sodelovanju s Komisijo ter s Svetom in Evropskim parlamentom na njuno zahtevo pri podpori strateškemu načrtovanju in koordinaciji pristopov politike radiofrekvenčnega spektra v Uniji:

                           (a)

                           z oblikovanjem dobrih praks glede vprašanj, povezanih z radiofrekvenčnim spektrom, zaradi izvajanje prava Unije;

                           (b)

                           s pospeševanjem koordinacije med državami članicami zaradi izvajanja prava Unije ter prispevanja k razvoju notranjega trga;

                           (c)

                           s koordinacijo pristopov držav članic k dodelitvi in odobritvi uporabe radiofrekvenčnega spektra ter objavljanjem poročil in mnenj o vprašanjih, povezanih z radiofrekvenčnim spektrom.

               (3)   Skupina državam članicam pomaga pri čezmejni koordinaciji uporabe radiofrekvenčnega spektra, da se zagotovi, da je uporaba radiofrekvenčnega spektra na njihovem ozemlju organizirana tako, da nobeni drugi državi članici ne preprečuje, da bi v skladu s pravom Unije na svojem ozemlju dovolila uporabo radiofrekvenčnega spektra, predvsem harmoniziranega radiofrekvenčnega spektra, zlasti zaradi čezmejnega škodljivega motenja med državami članicami.
               V ta namen Skupina na prošnjo katere koli prizadete države članice posreduje pri reševanju kakršnega koli problema ali spora med državami članicami in s tretjimi državami, povezanega s čezmejno koordinacijo ali čezmejnim škodljivim motenjem, ki državam članicam preprečuje uporabo radiofrekvenčnega spektra na njihovem ozemlju.
               V zvezi s harmoniziranim radiofrekvenčnim spektrom lahko Skupina izda mnenje, v katerem predlaga koordinirano rešitev za tak problem ali spor med državami članicami.

               (4)   Skupina Komisiji pomaga pri pripravljalnem delu za predloge Svetu za sprejetje sklepov v skladu s členom 218(9) Pogodbe o delovanju Evropske unije o določitvi stališč, ki naj se v imenu Unije zastopajo v mednarodnih organizacijah, pristojnih za zadeve v zvezi z radiofrekvenčnim spektrom.

               (5)   Skupina lahko organizira sestanke, na katerih lahko nacionalni regulativni ali drugi pristojni organi na svojo zahtevo razpravljajo ter si izmenjujejo stališča in izkušnje v zvezi s postopki odobritve in pogoji uporabe radiofrekvenčnega spektra.

               (6)   Brez poseganja v odstavek 5 Skupina od 21. decembra 2020 za namene člena 35 Direktive (EU) 2018/1972 sklicuje sestanke foruma za medsebojni strokovni pregled v zvezi z radiofrekvenčnim spektrom, za katerega so bili s tehničnimi izvedbenimi ukrepi v skladu z Odločbo 676/2002/ES določeni harmonizirani pogoji, da se omogoči uporaba radiofrekvenčnega spektra za brezžična širokopasovna omrežja in storitve, in sicer na zahtevo nacionalnega regulativnega organa ali drugega pristojnega organa zadevne države članice ali, v izjemnih primerih, navedenih v členu 35(2) zakonika, na pobudo Skupine.

            Člen 3
            Članstvo
            Člani Skupine so organi držav članic.
            Vsaka država članica imenuje predstavnika na visoki ravni s splošno odgovornostjo za strateško politiko radiofrekvenčnega spektra.
            Komisija se na ustrezni ravni udeležuje vseh sestankov Skupine in ji zagotavlja sekretariat.

            Člen 4
            Delovanje

               (1)   Skupina na zahtevo Komisije ali na lastno pobudo sprejema mnenja in poročila, naslovljena na Komisijo. Mnenja in poročila se sprejmejo soglasno ali, če to ni mogoče, z navadno večino, pri čemer ima vsak član en glas. Člani, ki glasujejo proti, imajo pravico, da se mnenjem ali poročilom priloži izjava, ki povzema razloge za njihovo stališče.

               (2)   Na podlagi zahteve Evropskega parlamenta ali Sveta za mnenje ali poročilo Skupine o vprašanjih politike radiofrekvenčnega spektra, ki se nanašajo na elektronske komunikacije, Skupina tako mnenje ali poročilo sprejme v skladu s pravili iz odstavka 1. Skupina svoje mnenje ali poročilo predloži instituciji, ki ga je zahtevala, in Komisiji. Kadar je to primerno, lahko mnenje ali poročilo Evropskemu parlamentu ali Svetu ustno predstavi predsednik Skupine ali član, ki ga imenuje Skupina.

               (3)   Skupina izmed svojih članov izvoli predsednika. Komisija lahko na podlagi mandata, ki ga določi Komisija, ustanovi podskupine za preučitev posebnih vprašanj. Podskupine delujejo v skladu s horizontalnimi pravili, ki jih je Komisija določila za ustanovitev in delovanje strokovnih skupin Komisije (8), in poročajo Skupini. Podskupine se razpustijo takoj po izpolnitvi svojega mandata.

               (4)   Komisija sklicuje sestanke Skupine o kakršni koli zadevi v njeni pristojnosti prek sekretariata v dogovoru s predsednikom. Komisija to stori, kadar je to potrebno za uporabo člena 2(2) tega sklepa.

               (5)   Skupina sprejme svoj poslovnik na predlog Komisije, in sicer s soglasjem ali, če ni soglasja, z navadno večino glasov, pri čemer ima vsaka država članica po en glas. Poslovnik odobri Komisija.

               (6)   Skupina lahko na svoje sestanke povabi opazovalce, vključno s tistimi iz držav Evropskega gospodarskega prostora in držav kandidatk za pristop k Uniji, iz CEPT in ETSI, kakor tudi strokovnjake in zainteresirane strani. Opazovalci imenujejo svoje predstavnike. Opazovalcem in njihovim predstavnikom lahko predsednik dovoli, da se udeležijo razprav in prispevajo strokovno znanje. Vendar opazovalci nimajo glasovalnih pravic in ne sodelujejo pri oblikovanju priporočil ali nasvetov Skupine. Kadar Skupina meni, da je primerno zbrati dokaze za pripravo mnenja ali poročila, lahko na svoje sestanke k predstavitvi stališč povabi zadevne predstavnike industrije.

               (7)   Skupina lahko, kadar meni, da je to primerno, na svoje sestanke povabi strokovnjake iz nacionalnih regulativnih ali drugih pristojnih organov in iz organa BEREC.
               Za namene člena 35 Direktive 2018/1972 Skupina dovoli sodelovanje strokovnjakov iz nacionalnih regulativnih ali drugih pristojnih organov iz Direktive (EU) 2018/1972 in iz organa BEREC.
               Ob upoštevanju podrobnih pravil, dogovorjenih z organom BEREC in Komisijo, Skupina organu BEREC dovoli, da sodeluje pri njenih dejavnostih, povezanih z vprašanji regulacije trga in konkurence v zvezi z radiofrekvenčnim spektrom, ki so v pristojnosti organa BEREC.

            Člen 5
            Odnosi z Evropskim parlamentom
            Brez poseganja v člena 2 in 4 se v zvezi z informacijami, ki jih je treba predložiti Evropskemu parlamentu, in udeležbo strokovnjakov Evropskega parlamenta na sestankih Skupine uporabljajo točka 15, Priloga I in Priloga II k Okvirnemu sporazumu o odnosih med Evropskim parlamentom in Evropsko komisijo (9).

            Člen 6
            Posvetovanje
            Skupina se izčrpno in v zgodnji fazi posvetuje z udeleženci na trgu, potrošniki in končnimi uporabniki, in sicer na odprt in pregleden način.

            Člen 7
            Zaupnost
            Kadar Komisija določi, da je zahtevano mnenje ali zastavljeno vprašanje zaupne narave, za člane Skupine in opazovalce ter katero koli drugo osebo, prisotno na sestanku Skupine, velja obveznost, da ne razkrijejo informacij, s katerimi so se seznanili pri delu Skupine, njenih podskupin ali strokovnih delovnih skupin. V takih primerih lahko Komisija odloči, da se lahko sestankov udeležijo samo člani Skupine.

            Člen 8
            Poslovna skrivnost in ravnanje s tajnimi podatki
            Člani Skupine in njihovi predstavniki ter povabljeni strokovnjaki in opazovalci upoštevajo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostne predpise Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (10) in (EU, Euratom) 2015/444 (11). Če teh obveznosti ne upoštevajo, lahko Komisija sprejme vse ustrezne ukrepe.

            Člen 9
            Preglednost

               (1)   Skupina in podskupine se vpišejo v register strokovnih skupin.

               (2)   V registru strokovnih skupin se v zvezi s sestavo Skupine objavijo naslednji podatki:

                           (a)

                           imena opazovalcev;

                           (b)

                           imena organov držav članic;

                           (c)

                           imena organov tretjih držav.

               (3)   Vsi zadevni dokumenti, vključno z dnevnimi redi, zapisniki in pisnimi prispevki udeležencev, so na voljo bodisi v registru strokovnih skupin bodisi prek povezave z registra na posebno spletišče, kjer so te informacije objavljene. Do posebnih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001.

               (4)   V dogovoru s Komisijo lahko Skupina z navadno večino svojih članov odloči, da so njene razprave javne.

            Člen 10
            Stroški sestankov

               (1)   Udeleženci pri dejavnostih Skupine in podskupin za svoje storitve niso plačani.

               (2)   Komisija potne stroške za sestanke Skupine povrne za največ eno osebo na delegacijo države članice. Komisija ne povrne potnih stroškov opazovalcev in strokovnjakov ali drugih zainteresiranih strani iz člena 4(6) niti stroškov, ki nastanejo, kadar se Skupina, njen predsednik ali njegovi predstavniki sestanejo z zainteresiranimi stranmi.

               (3)   Komisija krije stroške, povezane z organizacijo sestankov Skupine, če taki sestanki potekajo v Bruslju. Za sestanke Skupine, ki potekajo zunaj Bruslja v Evropski uniji, Komisija krije zgolj potne stroške.

               (4)   Komisija lahko naroči zunanje študije, s katerimi podpre delo Skupine. V tem primeru ima Komisija pravico odločati o potrebi po študiji, krije s tem povezane stroške in je odgovorna za upravljanje takih študij.

               (5)   Komisija krije stroške, povezane s postavitvijo in vzdrževanjem spletišča Skupine.

            Člen 11
            Razveljavitev
            Sklep 2002/622/ES se razveljavi.

            V Bruslju, 11. junija 2019

                  Za Komisijo

               Marija GABRIEL

                  Članica Komisije

            (1)  Odločba Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (UL L 108, 24.4.2002, str. 1).

            (2)  Sklep Komisije 2002/622/ES z dne 26. julija 2002 o ustanovitvi skupine za politiko radijskega spektra (UL L 198, 27.7.2002, str. 49).

            (3)  Direktiva (EU) 2018/1972 Evropskega parlamenta in Sveta z dne 11. decembra 2018 o Evropskem zakoniku o elektronskih komunikacijah (UL L 321, 17.12.2018, str. 36).

            (4)  Uredba (EU) 2018/1971 Evropskega parlamenta in Sveta z dne 11. decembra 2018 o ustanovitvi Organa evropskih regulatorjev za elektronske komunikacije (BEREC) in Agencije za podporo BEREC-u (Urad BEREC), spremembi Uredbe (EU) 2015/2120 ter razveljavitvi Uredbe (ES) št. 1211/2009 (UL L 321, 17.12.2018, str. 1).

            (5)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).

            (6)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (7)  Sklep Komisije z dne 30. maja 2016 o določitvi horizontalnih pravil o ustanovitvi in delovanju strokovnih skupin Komisije, C(2016) 3301 final.

            (8)  Sklep Komisije z dne 30. maja 2016 o določitvi horizontalnih pravil o ustanovitvi in delovanju strokovnih skupin Komisije, C(2016) 3301 final.

            (9)  UL L 304, 20.11.2010, str. 47.

            (10)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

            (11)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).


title: Sklep Sveta (EU) 2019/951 z dne 17. maja 2019 o podpisu, v imenu Evropske unije, in začasni uporabi Protokola o izvajanju Sporazuma o partnerstvu v ribiškem sektorju med Evropsko skupnostjo in Republiko Zelenortski otoki (2019–2024)

text:
                  12.6.2019

                  SL

                  Uradni list Evropske unije

                  L 154/1

         SKLEP SVETA (EU) 2019/951
         z dne 17. maja 2019
         o podpisu, v imenu Evropske unije, in začasni uporabi Protokola o izvajanju Sporazuma o partnerstvu v ribiškem sektorju med Evropsko skupnostjo in Republiko Zelenortski otoki (2019–2024)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 19. decembra 2006 sprejel Uredbo (ES) št. 2027/2006 (1), s katero je sklenil Sporazum o partnerstvu v ribiškem sektorju med Evropsko skupnostjo in Republiko Zelenortski otoki (2) (v nadaljnjem besedilu: Sporazum). Sporazum je začel veljati 30. marca 2007, je bil samodejno podaljšan in še vedno velja.

                     (2)

                     Po priporočilu Komisije je Svet 4. junija 2018 odobril začetek pogajanj z Republiko Zelenortski otoki za sklenitev novega protokola o izvajanju Sporazuma.

                     (3)

                     Prejšnji protokol k Sporazumu je prenehal veljati 22. decembra 2018.

                     (4)

                     Komisija se je v imenu Unije pogajala o novem protokolu. Kot rezultat teh pogajanj je bil 12. oktobra 2018 parafiran nov protokol.

                     (5)

                     Cilj Protokola o izvajanju Sporazuma o partnerstvu v ribiškem sektorju med Evropsko skupnostjo in Republiko Zelenortski otoki (2019-20124) (v nadaljnjem besedilu: Protokol) je Uniji in Republiki Zelenortski otoki omogočiti tesnejše sodelovanje pri spodbujanju trajnostne ribiške politike, odgovornega izkoriščanja ribolovnih virov v vodah Zelenortskih otokov in prizadevanj Zelenortskih otokov za razvoj modrega gospodarstva.

                     (6)

                     Da bi zagotovili čimprejšnji začetek ribolovnih dejavnosti plovil Unije, bi bilo treba Protokol od njegovega podpisa uporabljati začasno.

                     (7)

                     Protokol bi bilo treba podpisati in uporabljati začasno do zaključka postopkov, potrebnih za začetek njegove veljavnosti –

               SPREJEL NASLEDNJI SKLEP:

            Člen 1
            Podpis, v imenu Unije, Protokola o izvajanju Sporazuma o partnerstvu v ribiškem sektorju med Evropsko skupnostjo in Republiko Zelenortski otoki (2019–2024) se odobri s pridržkom sklenitve navedenega protokola.
            Besedilo Protokola je priloženo temu sklepu.

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.

            Člen 3
            Protokol se začasno uporablja od datuma njegovega podpisa (3) do zaključka postopkov, potrebnih za začetek njegove veljavnosti.

            Člen 4
            Ta sklep začne veljati na dan sprejetja.

            V Bruslju, 17. maja 2019

                  Za Svet

                  Predsednik

               E.O. TEODOROVICI

            (1)  Uredba Sveta (ES) št. 2027/2006 z dne 19. decembra 2006 o sklenitvi Sporazuma o partnerstvu v ribiškem sektorju med Evropsko skupnostjo in Republiko Zelenortski otoki (UL L 414, 30.12.2006, str. 1).

            (2)  UL L 414, 30.12.2006, str. 3.

            (3)  Generalni sekretar Sveta bo v Uradnem listu Evropske unije objavil datum, od katerega se Protokol začasno uporablja.


title: Sklep Sveta (EU, Euratom) 2019/958 z dne 6. junija 2019 o imenovanju člana Evropskega ekonomsko-socialnega odbora na predlog Bolgarije

text:
                  12.6.2019

                  SL

                  Uradni list Evropske unije

                  L 154/40

         SKLEP SVETA (EU, Euratom) 2019/958
         z dne 6. junija 2019
         o imenovanju člana Evropskega ekonomsko-socialnega odbora na predlog Bolgarije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 302 Pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
         ob upoštevanju predloga bolgarske vlade,
         ob upoštevanju mnenja Evropske komisije,
         ob upoštevanju naslednjega:

                     (1)

                     Svet je 18. septembra 2015 in 1. oktobra 2015 sprejel sklepa (EU, Euratom) 2015/1600 (1) in (EU, Euratom) 2015/1790 (2) o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020.

                     (2)

                     Zaradi smrti Bojidarja DANEVA se je sprostilo mesto člana Evropskega ekonomsko-socialnega odbora –

               SPREJEL NASLEDNJI SKLEP:

            Člen 1
            Radosvet RADEV, Executive President of the Bulgarian Industrial Association, se za preostanek mandata, ki se izteče 20. septembra 2020, imenuje za člana Evropskega ekonomsko-socialnega odbora.

            Člen 2
            Ta sklep začne veljati na dan sprejetja.

            V Luxembourgu, 6. junija 2019

                  Za Svet

                  Predsednica

               A. BIRCHALL

            (1)  Sklep Sveta (EU, Euratom) 2015/1600 z dne 18. septembra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 248, 24.9.2015, str. 53).

            (2)  Sklep Sveta (EU, Euratom) 2015/1790 z dne 1. oktobra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 260, 7.10.2015, str. 23).


title: Sklep Sveta (EU) 2019/959 z dne 6. junija 2019 o imenovanju člana Odbora regij na predlog Kraljevine Švedske

text:
                  12.6.2019

                  SL

                  Uradni list Evropske unije

                  L 154/41

         SKLEP SVETA (EU) 2019/959
         z dne 6. junija 2019
         o imenovanju člana Odbora regij na predlog Kraljevine Švedske
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga švedske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020. Anna LJUNGDELL je 20. julija 2015 s Sklepom Sveta (EU) 2015/1203 (4) kot članica zamenjala Lotto HÅKANSSON HARJU. Camilla JANSON je 22. maja 2017 s Sklepom Sveta (EU) 2017/884 (5) kot članica zamenjala Anno LJUNGDELL.

                     (2)

                     Zaradi konca mandata Camille JANSON se je sprostilo mesto člana Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se za članico Odbora regij imenuje:

                        —

                        Karin WANNGÅRD, Ledamot i kommunfullmäktige, Stockholms kommun.

            Člen 2
            Ta sklep začne veljati na dan sprejetja.

            V Luxembourgu, 6. junija 2019

                  Za Svet

                  Predsednica

               A. BIRCHALL

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

            (4)  Sklep Sveta (EU) 2015/1203 z dne 20. julija 2015 o imenovanju treh švedskih članov in šestih švedskih nadomestnih članov Odbora regij (UL L 195, 23.7.2015, str. 44).

            (5)  Sklep Sveta (EU) 2017/884 z dne 22. maja 2017 o imenovanju člana Odbora regij na predlog Kraljevine Švedske (UL L 135, 24.5.2017, str. 21).